जिलाधिकारी ने वार्षिक ऋण योजना एवं फसली ऋण योजना की समीक्षा करते हुए अनेक बैंकों की धीमी प्रगति पर नाराजगी व्यक्त की और अगली बैठक में प्रगति बढाने के निर्देश दिये। कृषि मियादी ऋण की समीक्षा करते हुए शत प्रतिशत उपलब्धि प्राप्त करने के लिए सभी बैंकों को विशेष प्रयास किये जाने पर जोर देते हुए इस क्षेत्र में उपलब्धि बढाने हेतु चालू वित्तीय बर्ष के लिए कार्य योजना तैयार करने को कहा। लद्यु उद्योग एवं सेवा व्यवसाय क्षेत्र में लक्ष्य के सापेक्ष उपलब्धि समय से प्राप्त करने के निर्देश दिये। जिलाधिकारी ने कहा कि प्रधानमंत्री फसल बीमा योजना के अन्तर्गत अधिकाधिक किसानों को फसल बीमा कराने के लिये प्रेरित किया जाय। उन्होंने कहा कि समस्त बैंक एवं कृषि विभाग के अधिकारी समन्वय बनाकर शतप्रतिशत लक्ष्य प्राप्त करना सुनिश्चित करें। उन्होंने कृषि अधिकारी को निर्देश दिये कि प्रत्येक विकास खण्डवार रोस्टर बनाकर कैम्प के माध्यम से किसानों को फसल बीमा के लिये आ रही समस्याओं का निराकरण करें।